ไทคอน-ลานนาฯ ทำประกันน้ำท่วม
ลานนาฯ ทำประกันสต๊อกถ่านหินทรัพย์สิน ปรับกลยุทธ์ส่งของถึงมือลูกค้า AH ยันปกติ หุ้นดิ่งลงราคาถูกเกินไป
12 ต.ค. 2554

ลานนาฯ ทำประกันสต๊อกถ่านหินทรัพย์สิน ปรับกลยุทธ์ส่งของถึงมือลูกค้า AH ยันปกติ หุ้นดิ่งลงราคาถูกเกินไป
นายอนันต์ เล้าหเรณู กรรมการบริหาร ลานนารีซอร์สเซส(LANNA) เปิดเผยว่า บริษัทได้หยุดการดำเนินงานของศูนย์จำหน่ายถ่านหินพระนครศรีอยุธยา ตั้งแต่วันที่ 6 ต.ค. 2554 เป็นต้นมา 
ขณะเดียวกันบริษัทได้ใช้ความพยายามอย่างเต็มที่ในการบริหารจัดการโดยการเสริมแนวป้องกันตลอดแนวกองสต๊อกถ่านหิน แต่มีกระแสน้ำไหลเข้าไปในกองสต๊อกถ่านหินบางส่วน อย่างไรก็ตามไม่มีผลกระทบอย่างมีนัยสำคัญ
บริษัทได้ทำประกันความเสียหายสต๊อกสินค้าถ่านหินไว้เป็นเงิน 154 ล้านบาท ซึ่งครอบคลุมภัยเนื่องจากน้ำจำนวน 40 ล้านบาท และภัยน้ำท่วมจำนวน 40 ล้านบาท รวมทั้งได้ทำประกันความเสียหายในส่วนของอาคาร เครื่องจักรอุปกรณ์และเครื่องใช้สำนักงาน ฯลฯ ไว้เป็นเงิน 38.731 ล้านบาท ซึ่งครอบคลุมภัยเนื่องจากน้ำจำนวน 10 ล้านบาท และภัยน้ำท่วมจำนวน 10 ล้านบาทด้วย
“เพื่อไม่ให้เกิดผลกระทบต่อลูกค้า บริษัทจึงได้ปรับกลยุทธ์การจำหน่ายถ่านหินโดยเฉพาะลูกค้าอุตสาหกรรมขนาดใหญ่ โดยการขนส่งถ่านหินจากเรือเดินสมุทรไปส่งให้กับลูกค้าโดยตรงผ่านท่าเรือและลำเลียงผ่านถนนที่ไม่มีปัญหาอุทกภัยแทน”
บริษัท ไทคอน อินดัสเทรียล คอนเน็คชั่น (TICON) แจ้งตลาดว่า โรงงานและคลังสินค้าทั้ง 20 หลังในสวนอุตสาหกรรมโรจนะเฟส 1 และเฟส 2 ที่ได้รับความเสียหายจากน้ำท่วม บริษัทประเมินความเสียหายรวมประมาณ 19.11 ล้านบาทต่อเดือน (คิดเป็นประมาณ 24% ของค่าเช่ารวมต่อเดือน) โดยบริษัทได้ทำประกันภัยความเสียหายของทรัพย์สินไว้แล้วทั้งหมด 
ด้านนายเย็บ ซู ชวน ประธานและประธานเจ้าหน้าที่บริหารบริษัท อาปิโก ไฮเทค (AH) ยืนยันว่า สถานการณ์น้ำท่วมที่นิคมอุตสาหกรรมไฮเทคยังอยู่ในระดับที่ควบคุมได้ เนื่องจากระดับน้ำยังคงต่ำกว่าระดับคันดิน 
ดังนั้น การผลิตของบริษัทยังคงดำเนินตามปกติและระบบการขนส่งยังคงใช้ได้ปกติเช่นกัน 
อย่างไรก็ตาม ราคาหุ้น AH ปรับตัวลงต่อเนื่อง ล่าสุดปิดที่ 9.50 บาท ลดลง 0.15 บาท หรือ 1.55% นับว่าต่ำสุดในรอบปี และต่ำกว่าปัจจัยพื้นฐานที่กำไรมีแนวโน้มเติบโตสูงตามความต้องการชิ้นส่วนยานยนต์ของอีโคคาร์และการขยายการลงทุนของบริษัท